Lietuvoje kartu gyvenančios ir kasdienybės džiaugsmais bei rūpesčiais besidalinančios poros turi vienintelį būdą įteisinti savo santykius, t. y. susituokti. Konstitucijos 38-asis straipsnis santuoką leidžia tik tarp vyro ir moters. Tos pačios lyties poros santuokos sudaryti apskritai negali (reikalinga Konstitucijos pataisa), o skirtingų lyčių poros, dėl vienokių ar kitokių priežasčių nepageidaujančios sudaryti santuokos, jokių alternatyvų savo santykiams teisiškai apsaugoti neturi. Todėl siūloma sukurti alternatyvų civilinės sąjungos institutą, kurį galėtų sudaryti tiek tos pačios, tiek skirtingos lyties poros. Dažnai klaidingai įsivaizduojama, kad Civilinės sąjungos įstatyme numatytas teisių ir pareigų, kurias įgis civilinę sąjungą sudarę partneriai, sąrašas. Civilinės sąjungos įstatyme numatyta tik civilinės sąjungos, kaip teisinio instituto, kurį sudarę du suaugę asmenys įgis partnerių statusą, įregistravimo ir nutraukimo tvarka. Tuo tarpu teisės ir pareigos, kuriomis gali naudotis civilinę sąjungą sudarę partneriai, jau yra numatytos konkrečias gyvenimo sritis reguliuojančiuose įstatymuose. Tokių įstatymų šiandien Lietuvoje jau yra virš 60, tačiau partneriai negali pasinaudoti šiuose įstatymuose jiems numatytomis garantijomis, nes nėra įstatymo, kuris aprašytų, kaip yra įgyjamas ir formalizuojamas partnerio statusas. Būtent šią problemą ir sprendžia Civilinės sąjungos įstatymas.    Diskusijose dėl Civilinės sąjungos įstatymo dažnai polemizuojama, ar tos pačios lyties poros yra šeima. Nors Konstitucinis Teismas yra išaiškinęs, kad šeimos santykiai kyla nebūtinai iš santuokos, o tos pačios lyties poroms yra užtikrinama konstitucinė šeimos gyvenimo apsauga, Civilinės sąjungos įstatymas niekaip nedetalizuoja ar nekeičia šeimos sampratos. Šeimos samprata apskritai yra socialinė, o ne teisinė kategorija. Įstatymuose teisės ir pareigos yra suteikiamos ne šeimos nariams, o tam tikrą civilinį statusą vienas kito atžvilgiu turintiems asmenims, pavyzdžiui, sutuoktiniams, partneriams, giminaičiams ir pan. Kiekvienas žmogus yra laisvas apsispręsti, kas jam yra šeima. Mano giliu įsitikinimu, du vienas kitą mylintys asmenys yra pati tikriausia šeima ir šias šeimas aš, veikdamas politikoje, visada ginsiu.